Taysista kehotettiin potilasta hänen mukaansa menemään omaan kotikuntaansa hoidettavaksi.

Turkulainen kirjailija Kirsti Ellilä ei saanut vaivoihinsa asianmukaista hoitoa Tampereen yliopistollisen sairaalan (Tays) ensiapu Acutasta, sillä sairaala ei suostunut hoitamaan häntä. Sappirakon ongelmista aiheutuneista kivuista kärsineelle Ellilälle tarjottiin Taysista vain kipupiikki ja kaksi pahoinvoinninestokapselia.

– Työntekijä ilmoitti, että minun pitäisi hakeutua kotikuntaani hoitoon, Kirsti Ellilä kirjoittaa mielipidekirjoituksessaan Aamulehdessä.

Sairaalasta todettiin, että hoitoa ei voida aloittaa ennen kuin Turusta saataisiin sitoumus Ellilän hoidon korvausten maksamiseksi. Ellilän mukaan jäi epäselväksi, epäilikö Taysin henkilökunta, ettei Turku suostuisi maksamaan hoidosta.

Ellilä oli sairastumisensa hetkellä kesäasunnollaan Vammalassa, Tampereen lähistöllä. Kivut ilmestyivät yöllä. Turun puhelinpalvelusta Ellilää ohjattiin hakeutumaan Taysin Acutaan.

Taysista saatu kipupiikki ei poistanut Ellilän kipuja, joten he lähtivät miehensä kanssa kohti Turun yliopistollista keskussairaalaa. Turussa Ellilän sappirakon todettiin menneen kuolioon. Vaiva hoidettiin kirurgisessa toimenpiteessä.

Kirjoituksessaan Ellilä ihmettelee, onko Tampereella jotain turkulaisia vastaan.

– Sairaana arvostaa erityisesti sitä, että hoitohenkilökunta osaa liittää lääketieteelliseen osaamiseensa kyvyn huomioida potilas kokonaisvaltaisena olentona, joka tarvitsee myötätuntoa avun lisäksi.